Malaksid kadagiti naisigud iti umuna nga aldaw (Abril 21) a balikbayans, adu pay ti nainayon a simmangpet agraman bisita ken ag-balik Cabugao nga umay makipiesta iti ingungotenda a naggapuanda a lugar.
Iti panaglukat ti programa, impaay ni Mayor Edgardo “Ediboy” S. Cobangbang, Jr. ti nabara a kablaaw ken impeksana iti nalaus nga ayat ken panagyamanda iti Gobierno Munisipal iti natunos a pannakakigamulo dagiti opisina ti LGU, barangay ken umili iti madama a pannnakaigannuat ti 7 nga aldaw (Abril 21-27) a panagpiesta ti ili a Cabugao.
Linugayanna dagiti balikbayans ken bisita a makipagragsak iti Piesta kasta met dagiti inna (RIC) a nangpangayed ti tallaong, opisiales ken empleados ti nadumaduma nga Ahensia ken opisina ken aminen a sangaili a nakiragup kadaytoy a rabii iti auditorium ti CCP.
Nagyaman met ni Diputado Ryan ti pannakaawisna iti Piesta ket dinayawna ti nalaing a panagidaulo ni Mayor Ediboy a namagprogreso ti ili a Cabugao ket bininsa ti Diputado dagiti naipatungpalen a proyekto ditoy nga ili babaen iti Gobierno Munisipal nga idauluan ti Alkalde. Imbatad ti Diputado a nakaraman latta ti ili a Cabugao iti aniaman a proyekto para iti Umuna a Distrito.
Kanaig itoy, impaay da Diputado Ryan ken Mayor Ediboy ti Ceremonial turn-over ti 33 a water pump generators ken 33 rolyo ti hose (dos pulgada) kadagiti pangulo ti nadumaduma nga asosasion ti mannalon iti 33 a barangays ti ili a Cabugao. Naisaruno a naiyawat ti kupon ti maitedto a ganagan iti tunggal mannalon. Impakaaammo ni Dip. Ryan ti panangited ni Gov. Luis “Chavit” Singson ti P100,000 a para iti panagpiesta ti ili a Cabugao.
Naiballaet ti panagsala dagiti opisiales, balikbayans, bisita ken opisiales ti RIC ken ti Barangay babaen iti panangipatayab ti Don Podring de Guzman Orchestra dagiti samiweng a namagpikapik iti salonan.
Simmaruno ti pannakakorona ni Ms. Cabugao 2012, Ms. Babilyn Buemio ti Barangay Salapsap babaen kada Vice Gov. DV Savellano ken Ms. Dina Bonnevie-Savellano. Iti mensahe ni Vice Gov. DV, linagipna ti Piesta ti ili ken ti kaipapanan ti panagrambak dagiti umili. Impadanonna kadagiti naitallaong ti kablaaw ken pannakipagrambak ni Gov. Luis “Chavit” Singson iti panagpiesta ti ili a Cabugao.
Naiballaet ti pannakaipaay ti sag-P20,000 a para iti Rural Improvement Club (RIC) iti 33 a barangays ti Cabugao. Nakiragup ti amin a pangulo ti RIC iti ceremonial awarding-na.
Naaramid ti Investiture dagiti sangapulo a prinsesa iti babaen ni Queen Babylyn 1st babaen ti pannakaited ti akem dagiti opisiales ken balikbayans a naitallaong iti pannakaisaad ti coronet, banda ken tropeo ti tunggal prinsesa.
Iti panagngudo ti ragragsak, nayawat ti pammadayaw iti LGU- Cabugao babaen ti panangidaulo ni Mayor Ediboy a binayabay dagiti naitallaong a pangulo ti opisina ti LGU iti “Seal of Good House keeping” nga impaay ti Department of the Interior and Local Government (DILG) nga inrepresentaran ni Ms. Connie L. Quinola, LGO 5 Officer ti MLGOO-Cabugao.
Kamaudiananna, impampamatmat met ti Don Podring de Guzman Orchestra ti exhibition dagiti kamengna a nangnayon a nangray-aw ken nangparagsak kadagiti adu a nagbuya iti CCP.
Iti dayta a rabii ti Abril 24, 2012, dimmar-ay met da Bokal Jerry Singson, Bokal Atty. Ronnie Rapanut, Vice Mayor Danny Gazmen, SB Member Vicky Serna, SB Member Dr. Carlito Pano, SB Member Josefina Vallejo, SB Member Benedict Savellano, SB Member Jemaima Tan-Yee, ABC President Brgy. Captain Teddy U. Soller, Kapitanes ti Barangays, SB Member Regina Valdez ti Solano, Nueva Vizcaya ken Atty. Romeo Sajor ken di nainagananen a balikbayans ken sangaili.
Nagpaay a Master of Ceremonies da SB Secretary Maxfel S. Suboc, Ms. Melvi S. Sajonia ken Ms. Odette Somera. # (Web In-Action)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn